  Анжелика Тихонова корреспондент 568 катэн юнматымтэ жаг куян интыосты пусйизы Удмуртиын. Соослэн огъя быдӟалазы 591 гектар луэ. Со сярысь туннэ, 3-тӥ южтолэзе ортчем улосысьтымы мер палаталэн кенешоназ ивортӥз элькунысьтымы инкуазь узырлыкъёсъя но инкуазез утёнъя министр Александр Нестеров. Солэн верамезъя, тросэз жуг-жаг куян интыос гуртъёс котырын интыяськемын. Озьы ик со пусйиз туннэ нуналлы элькунамы лицензия басьтэм сизьым жуг-жаг куян интыос ужало шуыса. Азьланяз эшшо витьсэ лэсьтыны малпамын. Котькудаз жуг-жагез бырйись станция пуктыны чаклаське. Югдур сярысь малпанзэ вераз Удмуртилэн тӧроез Александр Соловьёв. «Трос аръёс ӵоже ми ӧм вераськылэ туннэ нуналлы Росси Федерациын кылдэм экологи югдур сярысь <…> Вуоно ар-кык ӵоже та удысын ваньзэ лэсьтыны быгатом шуыса: вань жуг-жагез бырйыны, катэн юнматымтэ жаг куян интыосты быдтыны — уг оскыты. Но юн верало, ми ужам но ужалом шаерысьтымы экологи югдурез тупатон бордын. Ми кенешим ини инвестор луыны быгатӥсьёсын жуг-жаг бичан объектъёсты пуктон сярысь. Ми элькунмы арысь аре чылкытгес но чебергес мед луоз шуыса ваньзэ лэсьтом. Огъя ужамы ваньмылы ик вормонъёс сӥзисько. Ойдолэ уж вылын возьматом, Удмуртия ас юртсэ утялтыны но, чылкыт возьыны но быгатэ шуыса», — шуиз элькун кивалтӥсь. Тегъёс: Ижкар Экология Удмуртия жуг-жаг АлександрСоловьёв Мерлык  